Likumprojekta **„Grozījums likumā “Par valsts noslēpumu””**

sākotnējās ietekmes novērtējuma ziņojums

**(anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekta “Grozījums likumā “Par valsts noslēpumu”” mērķis ir noteikt tiesības Finanšu un kapitāla tirgus komisijas (turpmāk – FKTK) padomes locekļiem iegūt pilnvērtīgu informāciju normatīvajos aktos noteikto uzdevumu veikšanai, ņemot vērā finanšu sektora lomu valsts ekonomiskās stabilitātes nodrošināšanā.  Likumprojekta spēkā stāšanās paredzēta 2019.gada 1.maijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Lai arī jau šobrīd likums “Par valsts noslēpumu” paredz, ka pieeja valsts noslēpumam ir atļauta tām personām, kurām saskaņā ar amata (dienesta) pienākumiem vai konkrētu darba (dienesta) uzdevumu ir nepieciešams veikt darbu, kas saistīts ar valsts noslēpuma izmantošanu vai tā aizsardzību, kā arī paredzēta speciālās atļaujas pieejai valsts noslēpumam izsniegšanas, atteikšanas un anulēšanas kārtība, likumprojekts sagatavots, lai papildinātu likuma “Par valsts noslēpumu” amatpersonu sarakstu ar FKTK padomes locekļiem, nosakot, ka tās ir personas, kam ir pieeja valsts noslēpumam un tiesības to izmantot savu amata (dienesta) pienākumu veikšanai, ir pēc amata, ja vien nav šā likuma 9.panta trešajā daļā noteikto ierobežojumu.  Saskaņā ar likuma “Par valsts noslēpumu” 9.panta trešo daļu  pieeja konfidenciāliem, slepeniem un sevišķi slepeniem valsts noslēpuma objektiem tiek liegta personai:  1) kura iesniegusi atteikumu no Latvijas pilsonības;  2) kuras rīcībspēja ir ierobežota likumā noteiktajā kārtībā;  3) kura:  a) sodīta par tīšu noziedzīgu nodarījumu vai par valsts noslēpuma izpaušanu aiz neuzmanības, — neatkarīgi no sodāmības dzēšanas vai noņemšanas,  b) notiesāta par tīšu noziedzīgu nodarījumu vai par valsts noslēpuma izpaušanu aiz neuzmanības, atbrīvojot no soda;  4) kura ir vai ir bijusi PSRS, Latvijas PSR vai kādas ārvalsts, kas nav Eiropas Savienības vai Ziemeļatlantijas līguma organizācijas dalībvalsts, drošības dienesta (izlūkdienesta vai pretizlūkošanas dienesta) štata vai ārštata darbinieks, aģents, rezidents vai konspiratīvā dzīvokļa turētājs;  5) kura pēc 1991.gada 13.janvāra darbojusies PSKP (LKP), Latvijas PSR Darbaļaužu internacionālajā frontē, Darba kolektīvu apvienotajā padomē, Kara un darba veterānu organizācijā vai Vislatvijas sabiedrības glābšanas komitejā;  6) par kuru pārbaudes gaitā ir konstatēti fakti, kas dod pamatu apšaubīt tās uzticamību un spēju saglabāt valsts noslēpumu;  7) kurai konstatēti psihiski un uzvedības traucējumi, tai skaitā traucējumi alkohola, narkotisko, psihotropo vai toksisko vielu lietošanas dēļ, kas dod pamatu apšaubīt tās spēju ievērot valsts noslēpuma aizsardzības nosacījumus.  Likumprojekts ir izstrādāts, ņemot vērā, ka likumprojektā, kas virzīts paralēli ar šo likumprojektu - “Grozījumi Finanšu un kapitāla komisijas likumā” iekļauts regulējums, kas nosaka, ka par FKTK priekšsēdētāju un padomes locekli var būt persona, kura atbilst normatīvajos aktos noteiktajām prasībām, lai saņemtu speciālo atļauju pieejai valsts noslēpumam. Tāpat minētajā likumprojektā iekļauta norma, ka, ja ir stājies spēkā galīgais nolēmums par speciālās atļaujas pieejai valsts noslēpumam anulēšanai, tas ir pamats priekšsēdētāja vai padomes locekļa atbrīvošanai no amata pirms noteiktā termiņa.  Likumprojekts ir daļa no Ministru prezidenta A.K.Kariņa ierosinātās finanšu sektora kontroles reformas, kuras mērķis ir nodrošināt caurspīdīgu, ilgtspējīgu un drošu finanšu sektora darbību Latvijā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Nacionālā drošības koncepcijā, norādot uz to, ka drošības vide pasaulē ir mainījusies, kļuvusi neprognozējamāka un draudu avotu skaits pieaudzis, tiek uzsvērts, ka draudu identificēšana un pretdarbības plānošana prasa arvien jaunus izaicinājumus. Nacionālās drošības apdraudējumu apzināšana, novēršana un pārvarēšana būs sekmīga, ja tajā iesaistīsies visa valsts pārvalde, savukārt sabiedrība šos centienus izpratīs, atbalstīs un aktīvi līdzdarbosies.  Atbilstoši Nacionālās drošības koncepcijai, kā viena no prioritātēm Latvijas ekonomikas radītā apdraudējuma novēršanai, ir stabilas un prognozējamas ekonomiskās vides nodrošināšana, kam, cita starpā, nepieciešams uzlabot finanšu sektora uzraudzību, lai novērstu iespēju legalizēt nelikumīgi iegūtus finanšu līdzekļus[[1]](#footnote-1).  Likuma “Par valsts noslēpumu” 9.panta pirmā daļa noteic, ka pieeja valsts noslēpumam ir atļauta tikai tām personām, kurām saskaņā ar amata (dienesta) pienākumiem vai konkrētu dara (dienesta) uzdevumu ir nepieciešams veikt darbu, kas saistīts ar valsts noslēpuma izmantošanu vai aizsardzību.  Finanšu ministrija ir izstrādājusi likumprojektu “Grozījumi Finanšu un kapitāla tirgus komisijas likumā”, kura mērķis ir paplašināt FKTK darbības mērķi, funkcijas un atbildību, lai stiprinātu noziedzīgi iegūtu līdzekļu legalizācijas un terorisma un proliferācijas finansēšanas novēršanu finanšu un kapitāla tirgū, kā arī mainītu Komisijas padomes locekļu nominēšanas un iecelšanas kārtību. Ar likumprojektu plānots mainīt FKTK padomes locekļu amata pretendentiem izvirzāmās prasības, iecelšanas kārtību, ierobežot amata termiņu, kā arī skaidri noteikt gadījumus, kuros FKTK padomes loceklis atbrīvojams no amata pirms likumā noteiktā termiņa. Atbilstoši minētajam likumprojektam, lai persona varētu pretendēt uz FKTK priekšsēdētāja vai padomes locekļa amatu noteikts, ka tai jāatbilst normatīvajos aktos noteiktajām prasībām, lai saņemtu speciālo atļauju pieejai valsts noslēpumam. Vienlaikus atbilstoši izstrādātajam likumprojektam paredzēts, ka Saeima pirms noteiktā termiņa var atbrīvot padomes locekli no amata, ja stājies spēkā galīgais nolēmums par speciālās atļaujas pieejai valsts noslēpumam anulēšanu.  Šāda nosacījuma iekļaušana likumprojektā, nosakot, ka FKTK padomes locekļi ir amatpersonas, kam pieeja valsts noslēpumam un tiesības to izmantot savu amata pienākumu veikšanai, ir pēc amata, dos iespēju FKTK padomes locekļiem vispusīgi iepazīties ar informāciju pirms lēmumu pieņemšanu, tajā skaitā ar informāciju, kas saņemta no drošības iestādēm vai citu valstu atbilstošiem dienestiem un institūcijām. Tas ļaus sekot līdzi iespējamajiem riskiem un apdraudējumiem, kas var negatīvi ietekmēt finanšu stabilitāti vai cīņu ar noziedzīgi iegūtu līdzekļu legalizāciju un terorisma un proliferācijas finansēšanu. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija. |
| 4. | Cita informācija | Nav attiecināms. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Labi uzraudzīts un kontrolēts finanšu un kapitāla tirgus, kas veicina gan finanšu un kapitāla tirgus attīstību un stabilitāti, gan arī noziedzīgi iegūtu līdzekļu legalizācijas un terorisma un proliferācijas finansēšanas novēršanu, pozitīvi ietekmē sabiedrību kopumā, veicinot godīgu konkurenci, uzlabojot uzņēmējdarbības vidi un samazinot noziedzīgi iegūtu līdzekļu legalizāciju un ēnu ekonomiku. |
| 2. | Tiesiskā regulējuma ietekme uz tautsaimniecību un administratīvo slogu | Labi uzraudzīts un kontrolēts finanšu sektors veicina un nodrošina ilgtspējīgu tautsaimniecības attīstību. Likumprojekts administratīvo slogu neietekmē, bet tieši ietekmē Finanšu sektora attīstības plāna 2017.-2019.gadam horizontālo prioritāti – novērst noziedzīgi iegūtu līdzekļu legalizācijas un terorisma finansēšanas riskus, paaugstinot valsts starptautisko reputāciju finanšu tirgos un institūcijās. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projekts saistīts ar likumprojektu “Grozījumi Finanšu un kapitāla tirgus komisijas likumā”, kura mērķis ir paplašināt FKTK darbības mērķi, funkcijas un atbildību, lai stiprinātu noziedzīgi iegūtu līdzekļu legalizācijas un terorisma un proliferācijas finansēšanas novēršanu finanšu un kapitāla tirgū, kā arī mainītu Komisijas padomes locekļu nominēšanas un iecelšanas kārtību, noteiktu termiņa ierobežojumu padomes loceklim, kā arī ierobežotu Komisijas atbildību par lēmumiem, kas pieņemti atbilstoši finanšu un kapitāla tirgus jomu regulējošajiem normatīvajiem aktiem.  Projekts saistīts ar likumprojektu “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā” attiecībā uz grozījumiem, kas paredz stiprināt FKTK pilnvaras attiecībā uz proliferācijas jomas uzraudzību FKTK uzraugāmajos noziedzīgi iegūtu līdzekļu legalizācijas un terorisma finansēšanas novēršanas jomas likuma subjektos.  Projekts un iepriekšminētie likumprojekti Ministru kabinetā un Saeimā skatāmi vienlaicīgi. |
| 2. | Atbildīgā institūcija | Finanšu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |
| **1. tabula** **Tiesību akta projekta atbilstība ES tiesību aktiem** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saistībā ar šo likumprojektu nav veiktas komunikācijas aktivitātes. |
| 2. | Sabiedrības līdzdalība projekta izstrādē | Sabiedrības līdzdalība projekta izstrādē netika plānota. |
| 3. | Sabiedrības līdzdalības rezultāti | Ar likumprojektu sabiedrības intereses netiek skartas. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju laikrakstā "Latvijas Vēstnesis" un bezmaksas normatīvo aktu datu bāzē www.likumi.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | FKTK, Valsts drošības dienests, Satversmes aizsardzības birojs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav |

Finanšu ministrs J.Reirs

1. <https://likumi.lv/ta/id/278107-par-nacionalas-drosibas-koncepcijas-apstiprinasanu> [↑](#footnote-ref-1)